stanford-oval/wikipedia huggingface dataset:
พ.ศ. 2562
ผู้นำประเทศไทย

บทความหลัก: รายชื่อผู้นำประเทศ พ.ศ. 2562
พระมหากษัตริย์: พระบาทสมเด็จพระวชิรเกล้าเจ้าอยู่หัว (13 ตุลาคม พ.ศ. 2559 – ปัจจุบัน)
นายกรัฐมนตรี: พลเอก ประยุทธ์ จันทร์โอชา (24 สิงหาคม พ.ศ. 2557 – 22 สิงหาคม พ.ศ. 2566)
เหตุการณ์ > มกราคม

1 มกราคม
ทุกงานที่ตีพิมพ์ในปี พ.ศ. 2466 ยกเว้นการบันทึกเสียง กลายเป็นสาธารณสมบัติในสหรัฐ ซึ่งเป็นงานกลุ่มแรกที่กลายเป็นสาธารณสมบัตินับตั้งแต่การขยายระยะเวลาลิขสิทธิ์
ฌาอีร์ โบลโซนารูดำรงตำแหน่งประธานาธิบดีบราซิล
ยานอวกาศนิวฮอไรซันส์วัตถุแถบไคเปอร์ 2014 MU69 กลายเป็นการสำรวจวัตถุที่เกิดขึ้นไกลที่สุดในระบบสุริยะ
ประเทศกาตาร์ประกาศลาออกจากโอเปก
การสมรสเพศเดียวกันชอบด้วยกฎหมายในประเทศออสเตรีย
3 มกราคม – ยานอวกาศฉางเอ๋อ 4 ของจีน เป็นยานอวกาศลำแรกที่ลงจอดบนด้านไกลของดวงจันทร์
6 มกราคม – สมเด็จพระราชาธิบดีมูฮัมมัดที่ 5 แห่งกลันตัน สละราชสมบัติจากการเป็นพระมหากษัตริย์พระองค์ที่ 15 แห่งประเทศมาเลเซีย ทำให้พระองค์เป็นยังดีเปอร์ตวนอากงพระองค์แรกที่สละราชสมบัติ
10 มกราคม – ประเทศเวเนซุเอลาเกิดวิกฤตทางรัฐธรรมนูญ เมื่อฮวน กวยโดและรัฐสภา ประกาศว่าประธานาธิบดีนิโกลัส มาดูโร ไม่เหมาะสมที่จะดำรงตำแหน่ง และเริ่มกระบวนการที่จะนำเขาออกจากตำแหน่ง
18 มกราคม – เกิดการฉีกขาดของท่อส่งผ่านน้ำมันในตลาอัวลีลปัน ประเทศเม็กซิโก มีผู้เสียชีวิตอย่างน้อย 144 คน และบาดเจ็บอีก 33 คน
23 มกราคม – วิกฤตการณ์ประธานาธิบดีเวเนซุเอลา พ.ศ. 2562: ผู้คนหลายพันคนประท้วง โดยเห็นด้วยกับประธานาธิบดีเฉพาะกาล ฮวน กวยโด มีผู้เสียชีวิตหลายคน ฝ่ายนิโกลัส มาดูโรตัดขาดความสัมพันธ์ทางการทูตกับสหรัฐ
25 มกราคม – เขื่อนกักเก็บหางแร่ถล่มในนครบรูมาจิญญู ประเทศบราซิล มีผู้เสียชีวิตอย่างน้อย 58 คน และผู้สูญหายอีกกว่า 300 คน
27 มกราคม – เกิดเหตุระเบิดสองลูกซ้อนที่อาสนวิหารโฮโล ประเทศฟิลิปปินส์ ส่งผลให้มีผู้เสียชีวิตอย่างน้อย 20 ราย และบาดเจ็บอีก 100 กว่าราย
28 มกราคม – กระทรวงยุติธรรมสหรัฐกล่าวหาบริษัทเทคโนโลยีหัวเว่ยของจีนว่ามีการฉ้อโกงจำนวนมากเกิดขึ้น เพิ่มความตึงเครียดให้แก่ความสัมพันธ์ระหว่างสหรัฐกับจีน
เหตุการณ์ > กุมภาพันธ์

1 กุมภาพันธ์ – ประธานาธิบดีทรัมป์ยืนยันว่าสหรัฐจะถอนตัวออกจากสนธิสัญญากำลังนิวเคลียร์พิสัยกลางแห่งปี พ.ศ. 2530 วันต่อมารัสเซียประกาศระงับสนธิสัญญาตาม
3 กุมภาพันธ์ – สมเด็จพระสันตะปาปาฟรานซิสเสด็จถึงกรุงอาบูดาบี สหรัฐอาหรับเอมิเรตส์ ทำให้พระองค์เป็นสมเด็จพระสันตะปาปาพระองค์แรกที่เสด็จเยือนคาบสมุทรอาระเบีย
5 กุมภาพันธ์ – กลุ่มตอลิบานสังหารผู้คนอย่างน้อย 47 คนในการโจมตีระหว่างที่มีการเจรจาสนธิสัญญาสันติภาพอัฟกานิสถาน-ตอลิบานที่กรุงมอสโก มีอีก 12 คนที่ได้รับบาดเจ็บ
12 กุมภาพันธ์ – สาธารณรัฐมาซิโดเนียเปลี่ยนชื่อประเทศเป็นสาธารณรัฐนอร์ทมาซิโดเนีย ยุติความขัดแย้งนับทศวรรษกับประเทศกรีซและยังเปิดทางในการเข้าร่วมนาโตและสหภาพยุโรป
14 กุมภาพันธ์ – เกิดเหตุโจมตีด้วยระเบิดฆ่าตัวตายด้วยรถยนต์ มีเจ้าหน้าที่ตำรวจเสียชีวิตกว่า 40 นาย เป็นการโจมตีที่ร้ายแรงที่สุดในกัศมีร์ในรอบสามทศวรรษ
20 กุมภาพันธ์ – เกิดเหตุเพลิงไหม้ขนาดใหญ่ในกรุงธากา ประเทศบังกลาเทศ มีผู้เสียชีวิตอย่างน้อย 78 คน
21 กุมภาพันธ์ – สเปซไอแอลปล่อยยานเบเรชีท ภารกิจสู่ดวงจันทร์ที่เอกชนจัดหาทุนเป็นครั้งแรกของโลก
23 กุมภาพันธ์ – วิกฤตการณ์ประธานาธิบดีเวเนซุเอลา พ.ศ. 2562: ประธานาธิบดีมาดูโรตัดขาดความสัมพันธ์ทางการทูตกับโคลอมเบีย เนื่องจากมีสิ่งของความช่วยเหลือด้านมนุษยธรรมถูกพยายามที่จะส่งเข้ามาข้ามพรมแดน
26 กุมภาพันธ์ – กองทัพอากาศอินเดียโจมตีทางอากาศใส่ค่ายที่อ้างว่าเป็นของกลุ่มก่อการร้ายในมูซาฟฟาราบัดและชาโกธี กัศมีร์ภายใต้การปกครองของปากีสถาน และที่บาลาก็อตในปากีสถานแผ่นดินใหญ่ ตามคำกล่าวอ้างของอินเดีย มีผู้ก่อการร้ายประมาณ 300 คนเสียชีวิต รวมทั้งเป้าหมายระดับสูง นำไปสู่การเผชิญหน้าระหว่างอินเดีย–ปากีสถาน พ.ศ. 2562
27–28 กุมภาพันธ์ – การประชุมสุดยอดเกาหลีเหนือ-สหรัฐ พ.ศ. 2562 จัดขึ้นที่ฮานอย ประเทศเวียดนาม โดยเป็นการประชุมสุดยอดครั้งที่สองระหว่างดอนัลด์ ทรัมป์ ประธานาธิบดีสหรัฐ และ คิม จ็อง-อึน ผู้นำสูงสุดของเกาหลีเหนือ
เหตุการณ์ > มีนาคม

11 มีนาคม – เกิดอุบัติเหตุเครื่องบินโดยสารแบบโบอิ้ง 737 เอธิโอเปียแอร์ไลน์ส เที่ยวบินที่ 302 ตก ส่งผลให้ผู้โดยสาร 149 คน และลูกเรืออีก 8 คน เสียชีวิตทั้งหมด เครื่องโบอิง 737 แบบ MAX 8 และ MAX 9 ถูกสั่งให้จอดทั่วโลก
15 มีนาคม – มีผู้เสียชีวิต 51 คนและบาดเจ็บ 50 คนในการโจมตีก่อการร้ายต่อมัสยิดสองแห่งในไครสต์เชิร์ช ประเทศนิวซีแลนด์ นับเป็นเหตุกราดยิงและก่อการร้ายที่มีผู้เสียชีวิตมากที่สุดในประวัติศาสตร์นิวซีแลนด์
24​ มีนาคม​ - การเลือกตั้ง​สมาชิกสภา​ผู้​แทนราษฎร​ของไทย พุทธศักราช​ 2562
เหตุการณ์ > เมษายน

10 เมษายน – นักวิทยาศาสตร์โครงการกล้องโทรทรรศน์อีเวนต์ฮอไรซอนเผยแพร่ภาพถ่ายของหลุมดำครั้งแรกในประวัติศาสตร์ โดยเป็นหลุมดำที่ตั้งอยู่ใจกลางดาราจักรเมซีเย 87
11 เมษายน – จูเลียน อาสซานจ์ ผู้ร่วมก่อตั้งวิกิลีกส์ ถูกจับหลังลี้ภัยในสถานเอกอัครราชทูตเอกวาดอร์ในกรุงลอนดอน สหราชอาณาจักร
15 เมษายน – เกิดเหตุเพลิงไหม้อาสนวิหารน็อทร์-ดาม ในกรุงปารีส ประเทศฝรั่งเศส ทำให้หลังคาและยอดแหลมหลักถล่ม
21 เมษายน – เกิดเหตุระเบิดแปดจุดในประเทศศรีลังกาช่วงเทศกาลอีสเตอร์ ส่งผลให้มีผู้เสียชีวิต 290 คน บาดเจ็บมากกว่า 500 คน
30 เมษายน – สมเด็จพระจักรพรรดิอากิฮิโตะทรงสละราชสมบัติให้กับเจ้าชายนารูฮิโตะ มกุฎราชกุมารแห่งญี่ปุ่น ถือเป็นการสิ้นสุดศักราชเฮเซ
เหตุการณ์ > พฤษภาคม

1 พฤษภาคม – เจ้าชายนารูฮิโตะ มกุฎราชกุมารแห่งญี่ปุ่น เสด็จขึ้นครองราชย์เป็นสมเด็จพระจักรพรรดิพระองค์ที่ 126 แห่งญี่ปุ่น ภายหลังการสละราชบัลลังก์ของพระราชบิดาเมื่อวันที่ 30 เมษายนที่ผ่านมา
17 พฤษภาคม – รัฐสภาไต้หวันตรากฎหมายการสมรสเพศเดียวกัน ทำให้ไต้หวันเป็นประเทศแรกในทวีปเอเชียที่การสมรสเพศเดียวกันชอบด้วยกฎหมาย
19 พฤษภาคม – กูเกิลยกเลิกการสนับสนุนการปรับแอนดรอยด์สำหรับโทรศัพท์หัวเว่ย เช่นเดียวกับแอพกูเกิล เพลย์สโตร์และจีเมล หลังสหรัฐขึ้นบัญชีดำบริษัทหัวเว่ย
20 พฤษภาคม – การนิยามหน่วยฐานเอสเอใหม่มีผลใช้บังคับ
23 พฤษภาคม – การเลือกตั้งทั่วไปในประเทศอินเดีย พ.ศ. 2562: นเรนทระ โมทีและพรรคภารตียชนตาชนะการเลือกตั้งถล่มทลาย โดยพันธมิตรการเมืองของเขาคว้า 353 ที่นั่งจาก 543 ที่นั่ง
เหตุการณ์ > มิถุนายน

3 มิถุนายน – มีผู้ถูกฆ่ากว่า 100 คนเมื่อทหารซูดานและทหารอาสาสมัครจันจาวีดบุกและเปิดฉากยิงใส่ค่ายประท้วงนอกสำนักงานใหญ่กองทัพในกรุงคาร์ทูม ประเทศซูดาน
7 มิถุนายน–7 กรกฎาคม – มีการจัดการแข่งขันฟุตบอลโลกหญิง 2019 ในประเทศฝรั่งเศส
13 มิถุนายน – เรือบรรทุกน้ำมันสองลำถูกโจมตีใกล้ช่องแคบฮอร์มุซขณะแล่นผ่านอ่าวโอมานท่ามกลางความตึงเครียดระหว่างประเทศอิหร่านและสหรัฐ โดยสหรัฐกล่าวหาว่าอิหร่านอยู่เบื้องหลัง
19 มิถุนายน – ทางการดัตช์ตั้งข้อหาชายสี่คนฐานฆ่าผู้โดยสารและลูกเรือจำนวน 298 คนของมาเลเซียแอร์ไลน์ เที่ยวบินที่ 17 ซึ่งถูกยิงตกขณะบินผ่านน่านฟ้ายูเครนในเดือนกรกฎาคม 2557
20 มิถุนายน – ประเทศอิหร่านยิงโดรนสำรวจของสหรัฐตกเหนือช่องแคบฮอร์มุซหลังอ้างว่าโดรนลำดังกล่าวละเมิดน่านฟ้า ขณะที่สหรัฐอ้างว่ามันถูกยิงตกในน่านฟ้าสากลโดยเป็น "การโจมตีที่ไม่ได้ยั่วยุ"
เหตุการณ์ > กรกฎาคม

1 กรกฎาคม – ทบวงการพลังงานปรมาณูระหว่างประเทศยืนยันว่าประเทศอิหร่านเกินขีดจำกัดคลังเก็บยูเรเนียมเสริมสมรรถนะ
17 กรกฎาคม
ฮัวคิน "เอล ชาโป" กุซมาน อดีตหัวหน้าแก๊งซีนาโลอา ซึ่งเป็นผู้จำหน่ายยาเสพติดรายใหญ่สุดในสหรัฐ ได้รับตัดสินจำคุกตลอดชีวิตบวก 30 ปี
องค์การอนามัยโลกประกาศให้การระบาดทั่วของอีโบลาในกีวู เป็นภาวะฉุกเฉินด้านสาธารณสุขระหว่างประเทศ
18 กรกฎาคม – เกิดเหตุลอบวางเพลิงเกียวโตแอนิเมชัน ประเทศญี่ปุ่น ส่งผลให้มีผู้เสียชีวิต 35 คน บาดเจ็บอีกจำนวนมาก
เหตุการณ์ > สิงหาคม

21 สิงหาคม – จูเซปเป คอนเต ลาออกจากตำแหน่งนายกรัฐมนตรีอิตาลี
เหตุการณ์ > กันยายน

11 กันยายน – นักดาราศาสตร์ประกาศการค้นพบน้ำในชั้นบรรยากาศของดาวเคราะห์นอกระบบ K2-18b ซึ่งเป็นการค้นพบครั้งแรกที่ตรวจพบน้ำบนดาวเคราะห์ที่ดาวเคราะห์ในเขตอาศัยได้รอบดาวฤกษ์
เหตุการณ์ > ตุลาคม

4 ตุลาคม – การประท้วงในฮ่องกง พ.ศ. 2562: ผู้บริหารสูงสุดฮ่องกง แครี หลั่ม และประธานฝ่ายบริหารในสภาใช้ข้อบังคับระเบียบฉุกเฉินและสั่งห้ามหน้ากากในการชุมนุมสาธารณะโดยมีผลใช้บังคับทันที
9 ตุลาคม – ประธานาธิบดีตุรกี เรเจป ไตยิป แอร์โดอัน ประกาศบุกครองภาคตะวันออกเฉียงเหนือของประเทศซีเรีย โดยมุ่งเป้าไปยังกลุ่มเคิร์ด
12 ตุลาคม – พายุไต้ฝุ่นฮากีบิสขึ้นฝั่งประเทศญี่ปุ่น นับเป็นพายุลูกรุนแรงที่สุดในรอบหลายทศวรรษ ทำให้มีการอพยพประชาชนเจ็ดล้านคน
14 ตุลาคม – ศาลสูงสุดสเปนพิพากษาลงโทษแกนนำขบวนการเอกราชคาตาลันจำคุก 9 ถึง 13 ปีฐานปลุกปั่นให้ขัดขืนอำนาจปกครองและใช้งบประมาณแผ่นดินในทางที่ผิด เกิดการประท้วรุนแรงทั่วคาตาโลเนียตามมา
19 ตุลาคม – ประชาชนตามประเมินหนึ่งล้านคนเดินขบวนผ่านกรุงลอนดอนในการประท้วงซึ่งพีเพิลส์โหวตจัดระเบียบเพื่อเรียกร้องให้ลงประชามติว่าด้วยเบร็กซิตรอบสอง
27 ตุลาคม – ประธานาธิบดีสหรัฐ ดอนัลด์ ทรัมป์ ประกาศว่าผู้นำของรัฐอิสลามอิรักและลิแวนต์ อะบู บักร์ อัลบัฆดาดี ถูกฆ่าตายในปฏิบัติการกองกำลังพิเศษของสหรัฐ มีรายงานว่าอัล - อัลบัฆดาดี จุดชนวนเสื้อกั๊กฆ่าตัวตายหลังจากถูกไล่ล่าเข้าไปในอุโมงค์
31 ตุลาคม – เกิดเพลิงไหม้ปราสาทชูริ แหล่งมรดกโลกของยูเนสโกในประเทศญี่ปุ่น ทำให้อาคารส่วนใหญ่เสียหาย
เหตุการณ์ > พฤศจิกายน

9 พฤศจิกายน – ศาลสูงสุดอินเดียยกสถานที่ศักดิ์สิทธิ์ในอโยธยา รัฐอุตตรประเทศ แก่ศาสนิกฮินดู
10 พฤศจิกายน – การประท้วงในโบลิเวีย พ.ศ. 2562: เอโบ โมราเลสลาออกจากตำแหน่งหลังเกิดเสียงเรียกร้องให้นับคะแนนการเลือกตั้งใหม่
11 พฤศจิกายน – ดาวพุธผ่านหน้าดวงอาทิตย์
23 พฤศจิกายน
มีการลงประชามติเอกราชบูเกนวิลล์ ประเทศปาปัวนิวกินี ผลปรากฏว่าส่วนใหญ่เห็นชอบให้แยกตัวเป็นเอกราช
แรดสุมาตราตัวสุดท้ายตายในประเทศมาเลเซีย
เหตุการณ์ > ธันวาคม

2 ธันวาคม – ไต้ฝุ่นคัมมูริขึ้นฝั่งที่ประเทศฟิลิปปินส์ ส่งผลให้เกิดการอพยพผู้คนจำนวนกว่า 200,000 คน แต่ไม่มีรายงานของผู้ได้รับบาดเจ็บหรือความเสียหายรุนแรง
2–13 ธันวาคม – การประชุมว่าด้วยการเปลี่ยนแปลงสภาพภูมิอากาศแห่งสหประชาชาติ พ.ศ. 2562 จัดขึ้นที่มาดริด ประเทศสเปน หลังจากเซบัสเตียน ปิเญรา ประธานาธิบดีชิลี ประกาศว่าประเทศชิลีไม่สามารถจัดการประชุมได้เนื่องจากความไม่สงบทางการเมืองภายในประเทศ
5 ธันวาคม – มีรายงานว่าเหตุการณ์แผ่นดินถล่มในประเทศบุรุนดี พ.ศ. 2562 ทำให้มีผู้เสียชีวิตอย่างน้อย 26 ราย
8 ธันวาคม – เกิดเหตุเพลิงไหม้ที่โรงงานแห่งหนึ่งในเดลี ประเทศอินเดีย มีผู้เสียชีวิต 43 ราย และมีผู้ได้รับบาดเจ็บอีกอย่างน้อย 50 ราย
9 ธันวาคม
องค์กรต่อต้านการใช้สารต้องห้ามโลกออกเสียงเป็นเอกฉันท์ห้ามรัสเซียแข่งขันกีฬาระหว่างประเทศเป็นเวลาสี่ปีฐานความผิดเกี่ยวกับการใช้สารต้องห้าม ซึ่งรวมทั้งห้ามลงแข่งขันโอลิมปิกฤดูร้อน 2020 และโอลิมปิกฤดูหนาว 2022
ภูเขาไฟปะทุบนเกาะไวท์ ประเทศนิวซีแลนด์ มีผู้เสียชีวิต 19 ราย และมีผู้ได้รับบาดเจ็บอีก 28 ราย
เหตุซี–130 กองทัพอากาศชิลีตก พ.ศ. 2562: อากาศยานขนส่งทหารชิลีตกขณะมุ่งหน้าสู่ฐานเปรซิเดนเตเอดัวร์โดเฟรย์มอนตัลวาในแอนตาร์กติกา ทำให้ผู้โดยสาร 38 รายเสียชีวิตทั้งลำ จุดตกได้รับการระบุตำแหน่งในวันที่ 12 ธันวาคม
10 ธันวาคม – ซันนะ มะรินกลายเป็นนายกรัฐมนตรีในตำแหน่งที่อายุน้อยที่สุด ด้วยอายุ 34 ปี หลังจากที่ได้รับเลือกให้เป็นหัวหน้าพรรคสังคมประชาธิปไตยของประเทศฟินแลนด์
11 ธันวาคม – องค์การการค้าโลกไม่สามารถแทรกแซงในข้อพิพาทการค้าได้อีก หลังจากสหรัฐกีดกันการแต่งตั้งคณะกรรมการคนใหม่
12 ธันวาคม
มีการเลือกตั้งทั่วไปในสหราชอาณาจักร พ.ศ. 2562 สำหรับที่นั่งทั้งหมดในสภาสามัญชน 650 ที่นั่ง
มีประกาศว่าประเทศอิสราเอลจะจัดการเลือกตั้งทั่วไปครั้งที่สามในเวลาไม่ถึงหนึ่งปีอย่างไม่เคยปรากฏมาก่อน เนื่องจากทุกพรรคการเมืองใหญ่ไม่สามารถจัดตั้งแกนนำจัดตั้งรัฐบาลได้อย่างเด็ดขาด การเลือกตั้งจะมีขึ้นในวันที่ 2 มีนาคม พ.ศ. 2563
16 ธันวาคม – สมเด็จพระสันตะปาปาฟรานซิสทรงยกเลิกความลับของสมเด็จพระสันตะปาปาในกรณีการล่วงละเมิดทางเพศ สืบเนื่องจากการประชุมว่าด้วยการพิทักษ์เยาวชนในโบสถ์เมื่อหลายเดือนก่อน สมเด็จพระสันตะปาปายังทรงยกช่วงอายุนิยามของ "งานลามกเด็ก" จากอายุ 14 ปีเป็น 18 ปี
17 ธันวาคม – เรือบรรทุกอากาศยานจีนชานตงเข้าประจำการ โดยเป็นเรือบรรทุกอากาศยานลำแรกที่สร้างขึ้นภายในประเทศจีนอย่างเต็มรูปแบบ
18 ธันวาคม
มีการปล่อยกล้องโทรทรรศน์อวกาศเชออปส์ โดยมีภารกิจศึกษาการก่อตัวของดาวเคราะห์นอกระบบและคำนวณรัศมี ความหนาแน่นที่น่าจะเป็น และโครงสร้างภายในของดาวเคราะห์เหล่านั้นโดยแม่นยำ
สภาผู้แทนราษฎรสหรัฐเห็นชอบข้อความฟ้องให้ขับออกจากตำแหน่งสองข้อต่อดอนัลด์ ทรัมป์ ทำให้เขาเป็นประธานาธิบดีคนที่สามในประวัติศาสตร์ที่ถูกฟ้องให้ขับออกจากตำแหน่ง
19 ธันวาคม
รัฐบาลความตกลงแห่งชาติของประเทศลิเบียบังคับใช้ความตกลงร่วมมือกับประเทศตุรกี โดยอนุญาตให้กองทัพตุรกีเข้ามาแทรกแซงในสงครามกลางเมืองลิเบียครั้งที่สอง
การระบาดของตั๊กแตนสร้างความเสียหายแก่พืชผลและทุ่งหญ้าเลี้ยงสัตว์กว่า 173,000 เอเคอร์ (437,690 ไร่) ในประเทศเอธิโอเปียและโซมาเลีย
ศาลในประเทศฟิลิปปินส์วินิจฉัยให้อันดาล อัมปาตวน จูเนียร์ ซัลดี อัมปาตวน น้องชาย และบุคคลอีก 31 คนรวมถึงสมาชิกในครอบครัวอัมปาตวนอีก 3 คน มีความผิดในข้อหาฆาตกรรม 57 คดี และลงโทษจำคุกตลอดชีวิตโดยไม่มีการปล่อยตัวชั่วคราว จากการมีส่วนในการสังหารหมู่มากินดาเนา
วันเกิด

6 พฤษภาคม – อาร์ชี เมานต์แบ็ตเทน-วินด์เซอร์ พระโอรสคนแรกในเจ้าชายเฮนรี ดยุกแห่งซัสเซกซ์และเมแกน ดัชเชสแห่งซัสเซกซ์ อยู่ในลำดับที่ 7 ของการสืบสันตติวงศ์สหราชอาณาจักร
วันถึงแก่กรรม

บทความหลัก: บุคคลที่เสียชีวิตในปี พ.ศ. 2562
วันถึงแก่กรรม > มกราคม

1 มกราคม – ไอวาน ดิมิตรอฟ นักฟุตบอลชาวบัลแกเรีย (เกิด 14 พฤษภาคม พ.ศ. 2478)
2 มกราคม
จีน ออคเคอร์ลันด์ ผู้ประกาศมวยปล้ำชาวอเมริกัน (เกิด 19 ธันวาคม พ.ศ. 2485)
เบลก นอร์ดสตรอม นักธุรกิจชาวอเมริกัน (เกิด 4 ตุลาคม พ.ศ. 2503)
4 มกราคม - ฟรานซิสโก โอลิเวนเซีย นักกฎหมายชาวสเปน (เกิด 12 กุมภาพันธ์ พ.ศ. 2477)
7 มกราคม – โมเช แอเร็นส์ วิศวกรอากาศยาน นักวิจัย นักการทูต และนักการเมืองชาวอิสราเอลเชื้อสายลิทัวเนีย (เกิด 27 ธันวาคม พ.ศ. 2468)
9 มกราคม – เวอร์นา บลูม นักแสดงชาวอเมริกัน (เกิด 7 สิงหาคม พ.ศ. 2481)
21 มกราคม
เจ้าชายอ็องรี เคานต์แห่งปารีส (ประสูติ 14 มิถุนายน พ.ศ. 2476) ประมุขของราชวงศ์ออร์เลอ็อง
เอมิเลียโน ซาลา นักฟุตบอลชาวอาร์เจนตินา (เกิด 31 ตุลาคม พ.ศ. 2533)
วันถึงแก่กรรม > กุมภาพันธ์

4 กุมภาพันธ์ – มัตตี นือแกเน็น นักสกีกระโดดไกลชาวฟินแลนด์ (เกิด 17 กรกฎาคม พ.ศ. 2506)
11 กุมภาพันธ์
เจ้าหญิงอาลิกซ์ เจ้าหญิงแห่งลีญ (ประสูติ 24 สิงหาคม พ.ศ. 2472)
ซิบฆัตตุลลอฮ์ โมญัดเดดี นักการเมืองชาวอัฟกานิสถาน (เกิด 21 เมษายน พ.ศ. 2468)
12 กุมภาพันธ์
กอร์ดอน แบงส์ นักฟุตบอลชาวอังกฤษ (เกิด 30 ธันวาคม พ.ศ. 2480)
เปโดร โมราเลส นักมวยปล้ำอาชีพชาวเปอร์โตริโก (เกิด 22 ตุลาคม พ.ศ. 2485)
13 กุมภาพันธ์ – เอริก แฮร์ริสัน นักฟุตบอลชาวอังกฤษ (เกิด 5 กุมภาพันธ์ พ.ศ. 2481)
19 กุมภาพันธ์ – คาร์ล ลาเกอร์เฟลด์ นักออกแบบแฟชั่นชาวเยอรมัน (เกิด 10 กันยายน พ.ศ. 2476)
วันถึงแก่กรรม > มีนาคม

4 มีนาคม
คิงคองบันดี นักมวยปล้ำอาชีพชาวอเมริกัน (เกิด 7 พฤศจิกายน พ.ศ. 2500)
ลูค เพอร์รี นักแสดงชาวอเมริกัน (เกิด 11 ตุลาคม พ.ศ. 2509)
6 มีนาคม – ดาวเวียง บุตรนาโค นักเขียนและนักแต่งเพลงชาวลาว (เกิด 3 สิงหาคม พ.ศ. 2497)
วันถึงแก่กรรม > เมษายน

17 เมษายน – อาลัน การ์ซิอา ประธานาธิบดีเปรูคนที่ 61 และ 64 (เกิด 23 พฤษภาคม พ.ศ. 2492)
22 เมษายน – เล ดึ๊ก อัญ ประธานาธิบดีเวียดนาม คนที่ 4 (เกิด 1 ธันวาคม พ.ศ. 2463)
23 เมษายน – แกรนด์ดยุกฌ็องแห่งลักเซมเบิร์ก (พระราชสมภพ 5 มกราคม พ.ศ. 2464)
วันถึงแก่กรรม > พฤษภาคม

14 พฤษภาคม
ทิม คอนเวย์ นักแสดงและนักแสดงตลกชาวอเมริกัน (เกิด 15 ธันวาคม พ.ศ. 2476)
กรัมปีแคต แมวที่มีชื่อเสียงทางอินเทอร์เน็ต (เกิด 4 เมษายน พ.ศ. 2555)
สเวน ลินควิสต์ นักประพันธ์ชาวสวีเดน (เกิด 28 มีนาคม พ.ศ. 2475)
22 พฤษภาคม – สมเด็จพระราชาธิบดีฮัจญี อาห์หมัด ชาห์ สุลต่านแห่งรัฐปะหัง (ประสูติ 24 ตุลาคม พ.ศ. 2473)
26 พฤษภาคม – เปรม ติณสูลานนท์ รัฐบุรุษ องคมนตรี อดีตผู้สำเร็จราชการแทนพระองค์ และอดีตนายกรัฐมนตรีไทย (เกิด 26 สิงหาคม พ.ศ. 2463)
วันถึงแก่กรรม > มิถุนายน

1 มิถุนายน – โฆเซ อันโตนิโอ เรเยส นักฟุตบอลชาวสเปน (เกิด 1 กันยายน พ.ศ. 2526)
10 มิถุนายน – อี ฮี-โฮ สุภาพสตรีหมายเลขหนึ่งของเกาหลีใต้ (เกิด 21 กันยายน พ.ศ. 2465)
วันถึงแก่กรรม > กรกฎาคม

4 กรกฎาคม​ -​ ณรงค์​ พงษ์​ภาค (นพดล​ ดวงพร)​ นักแสดง​และ​นักร้อง​ลูกทุ่ง​ชาวไทย​ (เกิด​ 15 ธันวาคม​ พ.ศ. 2484)
22 กรกฎาคม – หลี่ เผิง นายกรัฐมนตรีสาธารณรัฐประชาชนจีนคนที่ 4 (เกิด 20 ตุลาคม พ.ศ. 2472)
25 กรกฎาคม – อัลบาญี กออิด อัสซิบซี ประธานาธิบดีตูนิเซียคนที่ 5 และนายกรัฐมนตรีตูนิเซียคนที่ 18 (เกิด 29 พฤศจิกายน พ.ศ. 2469)
วันถึงแก่กรรม > สิงหาคม

4 สิงหาคม – นวน เจีย นักการเมืองกัมพูชา อดีตผู้นำอันดับสองของเขมรแดง (เกิด 7 กรกฎาคม พ.ศ. 2469)
16 สิงหาคม – ปีเตอร์ ฟอนดา นักแสดง ผู้กำกับและผู้เขียนบทชาวอเมริกัน (เกิด 23 กุมภาพันธ์ พ.ศ. 2483)
16 สิงหาคม – เจ้าหญิงคริสตีนาแห่งเนเธอร์แลนด์ (เกิด 18 กุมภาพันธ์ พ.ศ. 2492)
19 สิงหาคม - ขวัญใจ ศรีประจันต์ นักเพลงอีแซวชาวไทย น้องสาวของ ขวัญจิต ศรีประจันต์ (เกิด พ.ศ. 2493)
​ 27 สิงหาคม​ -​ หม่อมราชวงศ์​ถนัด​ศรี​ สวัสดิวัฒน์​ ศิลปิน​แห่งชาติ​ นักร้อง​ นักแสดง​ นักเขียน​ นักชิม​ และนักจัดรายการ​วิทยุโทรทัศน์​ชาวไทย​ (เกิด​ 26 พฤษภาคม​ พ.ศ.​ 2469)​
28 สิงหาคม – มิเชล อูมอนต์ (เกิด 15 ตุลาคม พ.ศ. 2479)
วันถึงแก่กรรม > กันยายน

6 กันยายน – รอเบิร์ต มูกาบี ประธานาธิบดีซิมบับเวคนที่ 2 (เกิด 21 กุมภาพันธ์ พ.ศ. 2467)
11 กันยายน – บาคารุดดิน ยูซุฟ ฮาบีบี ประธานาธิบดีอินโดนีเซีย คนที่ 3 (เกิด 25 มิถุนายน พ.ศ. 2479)
19 กันยายน
ซีน อัลอาบิดีน บิน อะลี ประธานาธิบดีตูนิเซียคนที่ 2 และนายกรัฐมนตรีตูนิเซีย คนที่ 14 (เกิด 3 กันยายน พ.ศ. 2479)
21 กันยายน – ซีคมุนท์ เยน นักบินอวกาศเยอรมัน (เกิด 13 กุมภาพันธ์ พ.ศ. 2480)
26 กันยายน – ฌัก ชีรัก อดีตประธานาธิบดีฝรั่งเศส (เกิด 29 พฤศจิกายน พ.ศ. 2475)
28 กันยายน – สุลต่านอิสมาอีล เปตราแห่งกลันตัน สุลต่านแห่งกลันตัน (เกิด 11 พฤศจิกายน พ.ศ. 2492)
วันถึงแก่กรรม > ตุลาคม

11 ตุลาคม – อะเลคเซย์ เลโอนอฟ นักบินอวกาศชาวรัสเซีย (เกิด 30 พฤษภาคม พ.ศ. 2477)
14 ตุลาคม – ซ็อลลี นักร้องและนักแสดงชาวเกาหลีใต้ (เกิด 29 มีนาคม พ.ศ. 2537)
วันถึงแก่กรรม > พฤศจิกายน

18 พฤศจิกายน - สมเด็จพระเรียมนโรดม บุปผาเทวี เจ้าหญิงแห่งกัมพูชา (เกิด 8 มกราคม พ.ศ. 2486)
24 พฤศจิกายน - คู ฮา-รา นักร้องและนักแสดงชาวเกาหลีใต้ (เกิด 13 มกราคม พ.ศ. 2534)
27 พฤศจิกายน - ก็อดฟรีย์ เกา นักแสดงและนายแบบชาวไต้หวัน-แคนาดา (เกิด 22 กันยายน พ.ศ. 2527)
29 พฤศจิกายน - ยาซูฮิโระ นากาโซเนะ นายกรัฐมนตรีญี่ปุ่น (เกิด 27 พฤษภาคม พ.ศ. 2461)
วันถึงแก่กรรม > ธันวาคม

4 ธันวาคม - เท็ตสึ นากามูระ คุณหมอของชาวญี่ปุ่น (เกิด 15 กันยายน พ.ศ. 2489)
วันสำคัญทางศาสนาและพิธีกรรม

5 กุมภาพันธ์ - วันตรุษจีน
19 กุมภาพันธ์ - วันมาฆบูชา
21 เมษายน - วันอีสเตอร์ (ปัสกา)
18 พฤษภาคม - วันวิสาขบูชา
16 กรกฎาคม - วันอาสาฬหบูชา
17 กรกฎาคม - วันเข้าพรรษา
13 ตุลาคม - วันออกพรรษา
25 ธันวาคม - วันคริสต์มาส
รางวัลโนเบล

สาขาเคมี – จอห์น บี. กูดอีนาฟ, เอ็ม. สแตนลีย์ วิตติงแฮม และ อากิระ โยชิโนะ
สาขาวรรณกรรม – เพเทอร์ ฮันท์เคอ
สาขาสันติภาพ – อาบีย์ อาห์เม็ด
สาขาฟิสิกส์ – จิม พีเบิลส์, มีแชล มายอร์ และ ดีดีเย เกโล
สาขาสรีรวิทยาหรือการแพทย์ – วิลเลียม เคลิน จูเนียร์, ปีเตอร์ เจ. แรตคลิฟฟ์ และ เกร็ก แอล. เซเมนซา
สาขาเศรษฐศาสตร์ – อภิจิต บาเนอร์จี, เอสเทอร์ ดิวโฟล และ ไมเคิล ครีเมอร์
บันเทิงคดีที่อ้างอิงถึงปีนี้ > ภาพยนตร์

พ.ศ. 2525 – เบลดรันเนอร์ เริ่มต้นปีนี้
พ.ศ. 2531 – อากิระ คนไม่ใช่คน เรื่องเริ่มต้นที่ปีนี้
ดูเพิ่ม

ประเทศไทยใน พ.ศ. 2562
การใช้เวทมนตร์คาถาในยุโรป

ภาพวาดของฮันส์ บัลดุง ชื่อ นางแม่มดทั้งสาม ราว ค.ศ. 1514
การใช้เวทมนตร์คาถาในยุโรป เป็นความเชื่อและการฝึกฝนคาถาของมด (บุคคล) ในทวีปยุโรป ที่สามารถเกี่ยวโยงไปถึงสมัยคลาสสิก และมีประวัติศาสตร์สืบเนื่องในช่วงสมัยกลาง จนถึงการล่าแม่มดในช่วงสมัยใหม่ตอนต้น ก่อให้เกิดเทพนิยายและวัฒนธรรมประชานิยมว่าด้วยตัวละคร "แม่มด" ในสมัยใหม่ เช่นเดียวกับแนวคิด "แม่มดสมัยใหม่" ของวิคคา ที่มีความเกี่ยวเนื่องกับการใช้เวทมนตร์คาถาร่วมสมัย
บทความนี้เป็นการผสมผสานเกี่ยวกับแนวปฏิบัติของแพทย์พื้นบ้าน ความเชื่อพื้นบ้าน ความเชื่อโบราณทางไสยศาสตร์ในลัทธิเพแกนของยุโรป มุมมองของศาสนาคริสต์ที่มีต่อพวกนอกรีต การประกอบเวทมนตร์พิธีกรรมในสมัยกลางและสมัยใหม่ตอนต้น และนิยายพื้นบ้านในคติชนวิทยาและวรรณกรรม
ประวัติศาสตร์ > การใช้เวทมนตร์คาถาในบริเตน

ในอังกฤษ สกอตแลนด์ เวลส์และไอร์แลนด์ได้มีพระราชบัญญัติเวทมนตร์คาถาสืบต่อเนื่องมา เริ่มตั้งแต่พระราชบัญญัติปี ค.ศ. 1542 ของพระเจ้าเฮนรีที่ 8 แห่งอังกฤษ กฎหมายเหล่านี้ควบคุมการใช้เวทมนตร์คาถาและมีบทลงโทษสำหรับผู้ที่ใช้เวทมนตร์ หรือหลังจากปี ค.ศ. 1700 มีบทลงโทษผู้ที่แสร้งหรือแสดงที่จะฝึกฝนคาถาเหล่านั้นด้วย
ในเวลส์ความกลัวเวทมนตร์เกิดขึ้นราว ค.ศ. 1500 มีการปลุกเร้าเตือนการใช้เวทมนตร์ของพวกผู้หญิงว่าเป็นสิ่งต่อต้านรัฐและศาสนจักร คริสตจักรพยายามอย่างยิ่งในการบังคับใช้ข้อบัญญัติศาสนาเกี่ยวกับการแต่งงาน โดยเฉพาะในเวลส์ ซึ่งมีธรรมเนียมดั้งเดิมอนุญาตให้มีคู่เพศสัมพันธ์ในวงกว้าง การแต่งงานจึงเข้ามากดทับธรรมเนียมเดิมนี้ แต่ก็มีเรื่องมิติทางการเมืองเข้ามาเกี่ยวข้อง มีการใส่ความเรื่องการใช้เวทมนตร์คาถาแก่ศัตรูของพระเจ้าเฮนรีที่ 7 แห่งอังกฤษ ซึ่งทรงพยายามควบคุมแคว้นเวลส์ให้มากขึ้น
บันทึกของศาลพิจารณาคดีใหญ่ในเวลส์ (Courts of Great Sessions for Wales) ในช่วงปี ค.ศ. 1536-1736 แสดงให้เห็นว่าประเพณีของเวลส์มีความสำคัญกว่ากฎหมายอังกฤษ ธรรมเนียมของเวลส์ได้กำหนดกรอบในเรื่องที่เกี่ยวกับเวทมนตร์คาถาในลักษณะที่เป็นการสร้างความสามัคคีระหว่างบุคคลและชุมชน แสดงให้เห็นถึงการให้ความสำคัญแก่เวทมนตร์ ตำแหน่งแห่งที่ทางสังคมและสถานะทางวัฒนธรรม แม้ว่าจะมีการพบว่าทำความผิดตามกฎหมาย แต่โทษก็ไม่ถึงกับการประหารชีวิต
เมื่อพระเจ้าเจมส์ที่ 1 แห่งอังกฤษ ได้เป็นพระมหากษัตริย์อังกฤษในปี ค.ศ. 1603 พระองค์ทรงนำเรื่องการใช้เวทมนตร์คาถามาสู่กรอบการอธิบายในอังกฤษและสกอตแลนด์ พระองค์ทรงกำหนดพระราชบัญญัติเวทมนตร์คาถา ค.ศ. 1604 ที่เข้มงวดมากขึ้น ซึ่งทำให้เรื่องนี้กลายเป็นความผิดทางอาญาตามกฎหมายคอมมอนลอว์ ซึ่งมีจุดประสงค์เพื่อเบี่ยงเบนความสนใจของสาธารณชนที่มีต่อเรื่องการรักร่วมเพศชายในหมู่ชนชั้นสูง และมุ่งเน้นความกลัวไปที่ชุมชนผู้หญิงและการชุมนุมของผู้หญิงจำนวนมาก พระองค์ทรงเกรงว่าสตรีเหล่านั้นจะคุกคามอำนาจทางการเมืองของพระองค์ พระองค์จึงวากรากฐานกฎหมายคาถาและไสยเวท โดยเฉพาะอย่างยิ่งในสกอตแลนด์ ประเด็นความเชื่อที่แพร่หลายคือการสมคบคิดของเหล่าแม่มดและวันสะบาโตของแม่มด ด้วยปีศาจจะแย่งสิทธิทางการเมืองของเหล่าผู้หญิง อำนาจเวทมนตร์จะเป็นคุณลักษณะของผู้หญิง เพราะผู้หญิงอ่อนแอและหวั่นไหวต่อปีศาจได้ง่าย
ทัศนคติของยุคเรืองปัญญาหลัง ค.ศ. 1700 มีการเยาะเย้ยในความเชื่อเรื่องเวทมนตร์คาถา พระราชบัญญัติเวทมนตร์คาถา ค.ศ. 1735 เป็นการเปลี่ยนแปลงทัศนคติอย่างสิ้นเชิง บทลงโทษของการฝึกเวทมนตร์คาถามีการกำหนดขึ้นตามธรรมเนียมซึ่งในเวลานั้นมีการพิจารณาจากบุคคลผู้ทรงอิทธิพลหลายคน ที่มองว่ามันเป็นอาชญากรรมที่เป็นไปไม่ได้ จึงมีบทลงโทษฐานแสร้งทำเป็นใช้เวทมนตร์แทน บุคคลที่อ้างว่ามีอำนาจในการเรียกวิญญาณ หรือทำนายอนาคตได้ หรือร่ายเวทมนตร์ หรืออ้างว่าค้นพบตำแหน่งสินค้าที่ถูกขโมย ต่างถูกลงโทษในฐานะคนเร่ร่อนและนักต้มตุ๋น ซึ่งต้องถูกจับปรับและจำคุก
สารหลอนประสาทและเวทมนตร์คาถา > การยอมรับ

นักวิจัยสมัยใหม่จำนวนมากได้ตระหนักถึงความสำคัญของพืชที่ทำให้เกิดสารหลอนประสาทในการปฏิบัติเวทมนตร์คาถาของยุโรป เหล่านักมานุษยวิทยาได้แก่ เอ็ดเวิร์ด เบอร์เน็ตต์ ไทเลอร์, เบอร์นาร์ด บาร์เน็ตต์ ไมเคิล ฮาร์เนอร์และฆูลิโอ กาโร บาโรฆา และเภสัชกรอย่าง ลุยส์ เลวิน และเอริช เฮสส์ นักเขียนในสมัยกลางยังมีความเห็นเกี่ยวกับการใช้พืชหลอนประสาทในการทำครีมแม่มด จากความคิดเห็นของโจเซฟ แกลนวิลล์, ฆอร์ดาเนส เด เบร์กาโม, ซูร์ เดอ บูวอส์ เดอ เชอแวงกูรต์, มาร์ติน เดลริโอ, ราฟาเอล ฮอลินเชด, แอนเดรส ลากูนา, โยฮันเนา นีเดอร์, ซูร์ ฌ็อง บูวอส์ เดอ เชอแวงกูรต์, อ็องรี บอเกต์, โจวันนี ปอร์ตา, นิโคลาส เรมี, บาร์โทลอมเมโอ สปีนา, ริชาร์ด โรว์แลนส์, โยฮันน์ วินเซนต์ และเปโดร ซีรูเอโล
ความรู้ส่วนมากเกี่ยวกับสมุนไพรที่ใช้ในเวทมนตร์คาถาของยุโรปมาจากการไต่สวนศาสนาของสเปน และผู้มีอำนาจอื่น ๆ ผู้ที่สามารถจดจำลักษณะจิตวิทยาทางธรรมชาติของ "การล่องลอยของแม่มด" เป็นครั้งคราว แต่พวกเขามักคิดว่าเป็นผลกระทบจากครีมแม่มดที่เกี่ยวข้องกับปีศาจหรือลัทธิซาตาน
สารหลอนประสาทและเวทมนตร์คาถา > ตัวอย่าง

การต้มสกัดยาหลอนประสาทจากพืชวงศ์มะเขือ (อาทิเช่น เฮนเบน, เบลลาดอนนา, แมนเดรกและต้นลำโพง) มักถูกใช้ในเวทมนตร์คาถาของยุโรป พืชเหล่านี้มีแอลคาลอยด์หลอนประสาทจากองค์ประกอบโทรเพน ซึ่งประกอบด้วยไฮออสไซยามีน อะโทรพีนและไฮออสซีน สารตัวสุดท้ายมีความโดดเด่นคือสามารถซึมผ่านผิวหนังได้ การปรุงยาเหล่านี้ปรากฏตามวรรณกรรมต่าง ๆ เช่น การต้มสกัด, ขี้ผึ้ง, ครีม, ยาเสน่ห์, น้ำมันและยาทาภายนอก ครีมส่วนใหญ่จะใช้ทาถูบนผิวหนัง โดยเฉพาะจุดบอบบางอย่างใต้วงแขนและหัวหน่าว หน้าผาก เยื่อเมือกของช่องคลอดและทวารหนัก หรือบริเวณข้อเท้าข้อเข่า ครีมพวกนี้จะถูกนำไปใช้กับ "ยานพาหนะ" เพื่อ "ขี่" (วัตถุเช่น ไม้กวาด ส้อมโกยฟาง ตะกร้า หรือหนังสัตว์ที่จะต้องสัมผัสกับผิวหนังอันบอบบาง) การปรุงยาทั้งหมดนี้ทำขึ้นเพื่อจุดประสงค์ให้แม่มดที่มาความสามารถพิเศษในการสื่อสารกับวิญญาณ และเปลี่ยนร่างเป็นสัตว์ (มนุษย์หมาป่า) ทำให้ได้รับความรัก ทำร้ายศัตรู สัมผัสกับความรู้สึกสบายและสุขสมทางเพศ และที่สำคัญคือ "การบินไปสู่การสะบาโตแม่มด"